3.4.4.

Id-dokumentazzjoni għandha tkun appoġġata, b’analiżi li turi, f’termini ġenerali, kif is-sistema se taġixxi biex timmitiga jew tevita perikli li jista’ jkollhom effett fuq is-sikurezza tas-sewwieq, tal-passiġġieri u ta’ utenti oħra tat-triq. L-approċċ jew l-approċċi analitiċi magħżula għandhom jiġu stabbiliti u miżmuma mill-manifattur u għandhom ikunu disponibbli għall-ispezzjoni mill-Awtorità tal-Approvazzjoni tat-Tip fiż-żmien tal-approvazzjoni tat-tip. L-Awtorità tal-Approvazzjoni tat-Tip għandha twettaq valutazzjoni tal-applikazzjoni tal-approċċ(i) analitiku/analitiċi. (a) Spezzjoni tal-approċċ tas-sikurezza fil-livell tal-kunċett (vettura). Dan l-approċċ għandu jkun ibbażat fuq analiżi tal-Periklu/tar-Riskju xierqa għas-sikurezza tas-sistema. (b) Spezzjoni tal-approċċ tas-sikurezza fil-livell tas-sistema, inkluż approċċ minn fuq għal isfel (mill-periklu possibbli għad-disinn) u approċċ minn isfel għal fuq (mid-disinn għall-perikli possibbli). L-approċċ tas-sikurezza jista’ jkun ibbażat fuq Analiżi tal-Modalitajiet u l-Effetti tal-Ħsarat (FMEA - Failure Mode and Effect Analysis), fuq Analiżi Skont l-Arblu tal-Ħsarat (FTA - Fault Tree Analysis) u fuq Analiżi Sistemika-Teoretika tal-Proċessi (STPA - System-Theoretic Process Analysis) jew fuq kwalunkwe proċess simili xieraq għas-sikurezza funzjonali u operattiva tas-sistema. (c) Spezzjoni tal-pjanijiet u r-riżultati ta’ validazzjoni/verifika, inklużi kriterji xierqa ta’ aċċettazzjoni. Dan għandu jinkludi l-ittestjar tal-validazzjoni xieraq għall-validazzjoni, pereżempju l-ittestjar tal-Hardware in the Loop (HIL), l-ittestjar operattiv tal-vettura fit-triq, l-ittestjar b’utenti finali reali, jew kwalunkwe ttestjar ieħor xieraq għall-validazzjoni/verifika. Ir-riżultati tal-validazzjoni u tal-verifika jistgħu jiġu valutati billi tiġi analizzata l-kopertura tat-testijiet differenti u jiġu stabbiliti limiti minimi tal-kopertura għal diversi metriċi. L-ispezzjoni għandha tikkonferma li mill-anqas kull wieħed mill-elementi li ġejjin ikun kopert fejn applikabbli taħt (a)-(c): (i) Kwistjonijiet marbuta mal-interazzjonijiet ma’ sistemi oħra tal-vettura (eż. l-ibbrejkjar, l-istering); (ii) Il-fallimenti tas-sistema ta’ żamma awtomatizzata tal-karreġġata u r-reazzjonijiet ta’ mitigazzjoni tar-riskju tas-sistema; (iii) Is-sitwazzjonijiet fi ħdan l-ODD meta sistema tista’ toħloq riskji mhux raġonevoli għas-sikurezza tas-sewwieq, tal-passiġġieri u ta’ utenti oħra tat-triq minħabba disturbi operattivi (eż. in-nuqqas ta’ fehim jew fehim ħażin tal-ambjent tal-vettura, in-nuqqas ta’ fehim tar-reazzjoni mis-sewwieq, mill-passiġġier jew minn utenti oħra tat-triq, kontroll inadegwat, xenarji ta’ sfida) (iv) L-identifikazzjoni tax-xenarji rilevanti fil-kundizzjonijiet tal-konfini u l-metodu ta’ ġestjoni użat biex jintgħażlu x-xenarji u l-għodda ta’ validazzjoni magħżula. (v) Il-proċess deċiżjonali li jirriżulta fit-twettiq tal-kompiti tas-sewqan dinamiku (eż. manuvri ta’ emerġenza), għall-interazzjoni ma’ utenti oħra tat-triq u fil-konformità mar-regoli tat-traffiku (vi) L-użu ħażin raġonevolment prevedibbli mis-sewwieq (eż. is-sistema ta’ rikonoxximent tad-disponibbiltà tas-sewwieq u spjegazzjoni dwar kif ġew stabbiliti l-kriterji tad-disponibbiltà), żbalji jew fehim ħażin mis-sewwieq (eż. override mhux intenzjonali) u tbagħbis intenzjonali tas-sistema. (vii) L-attakki ċibernetiċi li jkollhom impatt fuq is-sikurezza tal-vettura (jistgħu jsiru permezz tal-analiżi magħmula skont ir-Regolament tan-NU Nru 155 dwar iċ-Ċibersigurtà u s-Sistema ta’ Ġestjoni taċ-Ċibersigurtà). Il-valutazzjoni mill-awtorità tal-approvazzjoni għandha tikkonsisti minn verifiki fuq il-post ta’ perikli magħżula (jew theddidiet ċibernetiċi) biex jiġi stabbilit li l-argumentazzjoni li tappoġġa l-kunċett tas-sikurezza tinftiehem u tkun loġika u implimentata fil-funzjonijiet differenti tas-sistemi. Il-valutazzjoni għandha tivverifika wkoll li l-pjanijiet ta’ validazzjoni jkunu robusti biżżejjed biex juru s-sikurezza (eż. kopertura raġonevoli tal-ittestjar tax-xenarji magħżula mill-għodda ta’ validazzjoni magħżula) u li jkunu tlestew. Hija għandha turi li l-vettura tkun ħielsa minn riskji mhux raġonevoli għas-sewwieq, għall-okkupanti tal-vettura u għal utenti oħra tat-triq fid-dominju operattiv tad-disinn, jiġifieri permezz ta’: (a) mira ta’ validazzjoni ġenerali (jiġifieri, kriterji ta’ aċċettazzjoni tal-validazzjoni) appoġġata minn riżultati tal-validazzjoni, li turi li d-dħul fis-servizz tas-sistema ta’ żamma awtomatizzata tal-karreġġata b’mod ġenerali ma jkunx se jżid il-livell ta’ riskju għas-sewwieq, għall-okkupanti tal-vettura, u għal utenti oħra tat-triq meta mqabbel ma’ vetturi misjuqa manwalment; u (b) Approċċ speċifiku għax-xenarju li juri li s-sistema b’mod ġenerali ma tkunx se żżid il-livell tar-riskju għas-sewwieq, għall-passiġġieri u għal utenti oħra tat-triq meta mqabbel ma’ vetturi misjuqa manwalment għal kull wieħed mix-xenarji rilevanti għas-sikurezza; u L-Awtorità tal-Approvazzjoni tat-Tip għandha twettaq jew għandha tesiġi li jitwettqu t-testijiet kif speċifikati fil-paragrafu 4. biex jiġi vverifikat il-kunċett ta’ sikurezza.